CELEX: 32021D1774
Language: bg
Date: 2021-10-05 00:00:00
Title: Решение за изпълнение (ЕС) 2021/1774 на Съвета от 5 октомври 2021 година за изменение на Решение за изпълнение (ЕС) 2018/1493 за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

11.10.2021   
               
               
                  BG
               
               
                  Официален вестник на Европейския съюз
               
               
                  L 360/108
               
            
         РЕШЕНИЕ ЗА ИЗПЪЛНЕНИЕ (ЕС) 2021/1774 НА СЪВЕТА
         от 5 октомври 2021 година
         за изменение на Решение за изпълнение (ЕС) 2018/1493 за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение за изпълнение (ЕС) 2018/1493 на Съвета (2) на Унгария бе дадено разрешение до 31 декември 2021 г. да прилага специална мярка, състояща се, от една страна, в ограничаване до 50 % на правото на приспадане на данъка върху добавената стойност (ДДС) за разходите, свързани с леки автомобили, които не се използват изцяло за стопански цели, чрез дерогация от членове 168 и 168а от Директива 2006/112/ЕО, а от друга страна, чрез дерогация от член 26, параграф 1, буква а) от същата директива, във възможността да не се третира като възмездна доставка на услуги употребата за нестопански цели на лек автомобил, който е част от стопанските активи на данъчно задължено лице, когато за въпросния автомобил се прилага ограничение, разрешено съгласно член 1 от посоченото решение за изпълнение („специалната мярка“).
                  
               
                     (2)
                  
                  
                     С писмо, заведено в Комисията на 25 февруари 2021 г., Унгария поиска разрешение да продължи да прилага специалната мярка („искането за удължаване“).
                  
               
                     (3)
                  
                  
                     Съгласно член 395, параграф 2, втора алинея от Директива 2006/112/ЕО, с писма от 7 април 2021 г. Комисията препрати искането за удължаване до останалите държави членки. С писмо от 8 април 2021 г. Комисията уведоми Унгария, че разполага с пълната информация, необходима за разглеждане на искането за удължаване.
                  
               
                     (4)
                  
                  
                     Съгласно член 5 от Решение за изпълнение (ЕС) 2018/1493 на Съвета заедно с искането за удължаване Унгария представи на Комисията доклад, включващ преглед на процента, определен за приспадането на ДДС. На базата на наличната в момента информация, а именно опита от данъчни ревизии и статистически данни относно употребата за лични нужди на леки автомобили, в искането за удължаване Унгария потвърждава, че ограничението от 50 % все още е обосновано и целесъобразно. Освен това, чрез опростяване на събирането на ДДС специалната мярка ефективно е намалила административната тежест за стопанските субекти и за данъчните органи. Същевременно, чрез нея се предотвратява отклонението от данъчно облагане чрез неправилно водене на документация. Поради това на Унгария следва да се разреши да продължи да прилага специалната мярка.
                  
               
                     (5)
                  
                  
                     Удължаването на срока на действие на специалната мярка следва да се ограничи във времето, за да може да се направи оценка на ефективността ѝ и на подходящото процентно ограничение. Поради това на Унгария следва да се разреши да продължи да прилага специалната мярка за ограничен срок — до 31 декември 2024 г.
                  
               
                     (6)
                  
                  
                     В случай че Унгария прецени, че е необходимо удължаване на срока на действие на разрешението след 2024 г., тя следва да изпрати на Комисията не по-късно от 31 март 2024 г. доклад, който включва преглед на прилаганото процентно ограничение, заедно с искането за удължаване на срока.
                  
               
                     (7)
                  
                  
                     Специалната мярка ще има незначително отражение върху общия размер на данъчните приходи, събирани на етапа на крайно потребление, и няма да окаже отрицателно въздействие върху собствените ресурси на Съюза от ДДС.
                  
               
                     (8)
                  
                  
                     Поради това Решение за изпълнение (ЕС) 2018/1493 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 5 от Решение за изпълнение (ЕС) 2018/1493 се заменя със следното:
            
               
                  „Член 5
                  Настоящото решение се прилага от 1 януари 2019 г. до 31 декември 2024 г.“
                  Всяко искане за удължаване на срока на действие на разрешението, предвидено в настоящото решение, се представя на Комисията до 31 март 2024 г. и се придружава от доклад, който включва преглед на процентното ограничение, определено в член 1.“
               
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Унгария.
         
         
            Съставено в Люксембург на 5 октомври 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение (ЕС) 2018/1493 на Съвета от 2 октомври 2018 г. за даване на разрешение на Унгария да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 252, 8.10.2018 г., стр. 44).